
Text rozhodnutia
Súd: Krajský súd Košice Spisová značka: 9Sd/80/2014 Identifikačné číslo súdneho spisu: 7014201425 Dátum vydania rozhodnutia: 06. 03. 2015 Meno a priezvisko sudcu, VSÚ: JUDr. Juraj Tymko ECLI: ECLI:SK:KSKE:2015:7014201425.2 ROZSUDOK V MENE SLOVENSKEJ REPUBLIKY Krajský súd v Košiciach samosudcom JUDr. Jurajom Tymkom v právnej veci navrhovateľky M. R., bytom N. č. XX, L., proti odporcovi Sociálnej poisťovni, ústredie, Ul. 29. augusta č. 8 - 10, Bratislava, v konaní o invalidnom dôchodku, takto r o z h o d o l : P o t v r d z u j e rozhodnutie odporcu č. XXX XXX XXXX X zo dňa 12.06.2014. Navrhovateľke n e p r i z n á v a právo na náhradu trov konania. o d ô v o d n e n i e : Rozhodnutím č. XXX XXX XXXX X zo dňa 12.06.2014 odporca podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov zamietol žiadosť navrhovateľky o zvýšenie sumy invalidného dôchodku. Podľa § 70 ods. 1 zákona č. 461/2003 Z. z. v znení neskorších predpisov navrhovateľke od 05. mája 2014 vznikol nárok na výplatu invalidného dôchodku v sume 111,20 eur mesačne. Podľa § 263a ods. 5 zákona č. 461/2003 Z. z. v znení zákona č. 529/2006 Z. z. navrhovateľke sa naďalej vypláca invalidný dôchodok v sume 158,60 eur mesačne a nárok na invalidný dôchodok v nižšej sume 111,20 eur mesačne zaniká. V odôvodnení napadnutého rozhodnutia odporca citoval ustanovenie § 263 ods. 1 prvej vety zákona č. 461/2003 Z. z. a uviedol, že vzhľadom na to, že navrhovateľke bol priznaný čiastočný invalidný dôchodok podľa predpisov účinných pred 01.01.2004, na základe žiadosti bol jej dlhodobo nepriaznivý zdravotný stav opätovne preskúmaný podľa predpisov účinných do 31.12.2003, t.j. podľa zákona č. 100/1988 Zb. v znení neskorších predpisov, na účely posúdenia nároku na dôchodok podľa tohto zákona. Konštatoval, že v dávkovom konaní bolo preukázané, že navrhovateľka nie je invalidná, ale naďalej čiastočne invalidná. Uviedol, že posúdenie dlhodobo nepriaznivého zdravotného stavu podľa predpisov účinných do 31.12.2003 je obsahom lekárskej správy - odborného posudku o invalidite zo dňa 05.05.2014, ktorý tvorí neoddeliteľnú súčasť odôvodnenia tohto rozhodnutia a sú v ňom uvedené všetky rozhodujúce skutočnosti, ktoré boli podkladom na vyslovenie vyššie uvedeného posudkového záveru. Keďže sa skutočnosti rozhodujúce na nárok na výplatu dôchodku nezmenili, naďalej navrhovateľke patrí čiastočný invalidný dôchodok v doterajšej sume. Z tohto dôvodu bolo rozhodnuté o žiadosti navrhovateľky podľa predpisov účinných do 31.12.2003. V odôvodnení napadnutého rozhodnutia odporca ďalej uviedol, že keďže sa žiadosť o zvýšenie sumy poberaného dôchodku považuje aj za žiadosť o uplatnenie nároku na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov, bol nárok na invalidný dôchodok posúdený aj podľa § 70 ods. 1 zákona č. 461/2003 Z. z. v znení neskorších predpisov. Odporca ďalej citoval ustanovenie § 70 ods. 1 zákona č. 461/2003 Z. z. v znení neskorších predpisov a uviedol, že navrhovateľka bola uznaná za invalidnú z dôvodu, že má pokles schopnosti vykonávať zárobkovú činnosť o 60 % v porovnaní so zdravou fyzickou osobou. Jej dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka Košice a výsledok jeho posúdenia je uvedený v lekárskej správe - v odbornom posudku o invalidite zo dňa 05.05.2014, ktorý tvorí neoddeliteľnú súčasť odôvodnenia tohto rozhodnutia a sú v ňom uvedené všetky rozhodujúce skutočnosti, ktoré boli podkladom na vyhotovenie posudkového záveru o invalidite. Konštatoval, že počet rokov dôchodkového poistenia potrebný na nárok na invalidný dôchodok poistenca vo veku nad 40 rokov do 45 rokov je najmenej 10 rokov a zisťuje sa z obdobia pred vznikom invalidity. Pred vznikom invalidity pred 05.05.2014 navrhovateľka získala 8143 dní obdobia dôchodkového poistenia, presný rozpis je uvedený v priloženom osobnom liste dôchodkového poistenia. Uviedol, že z uvedeného vyplýva, že navrhovateľka splnila podmienku potrebného počtu rokov obdobia dôchodkového poistenia na vznik nároku na invalidný dôchodok. Konštatoval, že suma invalidného dôchodku je učená podľa § 73 ods. 2 zákona č. 461/2003 Z. z. ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty. V ďalšej časti odôvodnenia napadnutého rozhodnutia odporca špecifikoval výpočet invalidného dôchodku navrhovateľky. Navrhovateľka sa včas podaným opravným prostriedkom domáhala preskúmania zákonnosti citovaného rozhodnutia odporcu. Uviedla, že 05.05.2014 sa zúčastnila vyšetrenia posudkovým lekárom za účelom odborného posudku o invalidite, pričom bola uznaná naďalej čiastočne invalidná s MPSVZČ 60 %. Podaným opravným prostriedkom žiadala o preskúmanie odborného posudku o invalidite, nakoľko jej zdravotný stav sa nezlepšil, ale naopak zhoršil. Uviedla, že bola znovu hospitalizovaná a je práceneschopná, pričom kópiu prepúšťacej správy prikladá. Preskúmavaným rozhodnutím odporca podľa § 263 ods. 1 zákona č. 461/2003 Z. z. o sociálnom poistení v znení zákona č. 310/2006 Z. z. a podľa § 29 ods. 1 zákona č. 100/1988 Zb. o sociálnom zabezpečení v znení neskorších predpisov zamietol žiadosť navrhovateľky o zvýšenie sumy invalidného dôchodku. Podľa § 70 ods. 1 zákona č. 461/2003 Z. z. v znení neskorších predpisov navrhovateľke od 05.05.2014 vznikol nárok na výplatu invalidného dôchodku v sume 111,20 eur mesačne. Podľa § 263a ods. 5 zákona č. 461/2003 Z. z. v znení zákona č. 529/2006 Z. z. naďalej vypláca navrhovateľke invalidný dôchodok v sume 158,60 eur mesačne a nárok na invalidný dôchodok v nižšej sume 111,20 eur mesačne zaniká. Odporca žiadosť navrhovateľky o zvýšenie sumy poberaného dôchodku považoval aj za žiadosť o uplatnenie nároku na invalidný dôchodok podľa § 70 ods. 1 zákona č. 461/2003 Z. z. v znení neskorších predpisov, a preto odporca nárok na invalidný dôchodok posúdil aj podľa § 70 ods. 1 zákona č. 461/2003 Z. z. v znení neskorších predpisov. Vychádzal z toho, že navrhovateľka bola za invalidnú uznaná z dôvodu, že má pokles schopnosti vykonávať zárobkovú činnosť o 60 % v porovnaní so zdravou fyzickou osobou, pričom navrhovateľkin dlhodobo nepriaznivý zdravotný stav a pokles schopnosti vykonávať zárobkovú činnosť bol posúdený posudkovým lekárom sociálneho poistenia Sociálnej poisťovne, pobočka Košice dňa 05.05.2014. Posudkový lekár sociálneho poistenia Sociálnej poisťovne, pobočka Košice v posudku zo dňa 05.05.2014 na základe podkladov zo zdravotnej dokumentácie navrhovateľky, jej vyjadrení a vlastného vyšetrenia uviedol, že navrhovateľka je naďalej čiastočne invalidná, lebo nedošlo k zhoršeniu jej zdravotného stavu. Konštatoval, že podkladom na posúdenie zdravotného stavu navrhovateľky na účely čiastočnej invalidity tvoria prepúšťacie správy z hospitalizácie zo Psychiatrickej kliniky - 30.11. - 18.12.2013, z denného psychiatrického stacionára pri PK 07.01. - 17.02.2014 a lekárske vyšetrenia a to neurologické zo dňa 04.11.2013, nefrologické zo dňa 14.01.2014, pľúcne zo dňa 17.03.2014, neurologické zo dňa 19.03.2014 a interné zo dňa 31.03.2014. Posudkový lekár špecifikované lekárske správy a vyšetrenia aj z medicínskeho hľadiska vyhodnotil a uviedol, že zdravotný stav navrhovateľky zodpovedá naďalej čiastočnej invalidite. Podľa prílohy č. 4 zákona č. 461/2003 Z. z. je zaradená do kapitoly VI., oddielu A, položky 4, písm. c/ s mierou poklesu schopnosti vykonávať zárobkovú činnosť 50 % pre epilepsiu so zvýšením o 10 % pre ďalšie zdravotné postihnutia. Konštatoval, že navrhovateľka je naďalej čiastočne invalidná podľa § 37 ods. 3 písm. a/ zákona č. 100/1988 Zb. v znení zákona NR SR č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. V závere posudku posudkový lekár uviedol, že od 05.05.2014 je navrhovateľka invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, pričom miera poklesu schopnosti vykonávať zárobkovú činnosť u navrhovateľky je 60 %. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia Sociálnej poisťovne, pobočky Košice dňa 04.09.2014 a posudkovým lekárom sociálneho poistenia Sociálnej poisťovne, ústredie, vysunuté pracovisko v Košiciach dňa 27.11.2014. Posudkový lekár sociálneho poistenia Sociálnej poisťovne, pobočka Košice, vo svojom posudku zo dňa 04.09.2014 opätovne vyhodnotil z medicínskeho hľadiska jednotlivé lekárske správy, ktoré boli pokladom na posúdenie zdravotného stavu navrhovateľky na účely invalidity a uviedol, že navrhovateľka dňa 08.08.2014 podala opravný prostriedok a doložila prepúšťaciu správu z psychiatrickej kliniky, kde bola hospitalizovaná pre zhoršenie zdravotného stavu pri neužívaní liekov. Do komisie dňa 4.09.2014 doložila psychiatrické a neurologické vyšetrenia z 11.08. a 18.08.2014, pričom po zhodnotení doložených nálezov posudzovaná ostáva naďalej čiastočne invalidnou a podľa prílohy č. 4 zákona č. 461/2003 Z. z. má mieru poklesu schopnosti vykonávať zárobkovú činnosť 60 %. V závere posudku posudkový lekár sociálneho poistenia uviedol, že navrhovateľka je naďalej čiastočne invalidná podľa § 37 ods. 3 písm. a/ zákona č. 100/1988 Zb. v znení zákona NR SR č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. Uviedol, že od 05.05.2014 je navrhovateľka invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Posudkový lekár sociálneho poistenia Sociálnej poisťovne, ústredie, vysunuté pracovisko v Košiciach, vo svojom posudku zo dňa 27.11.2014 taktiež vyhodnotil jednotlivé lekárske vyšetrenia z medicínskeho hľadiska, ktoré boli podkladom na posúdenie zdravotného stavu navrhovateľky a uviedol, že rozhodujúcim zdravotným postihnutím u navrhovateľky je genuinná epilepsia, zaradená do kapitoly VI., oddielu A, položky 4, písm. c/ a zodpovedá mu miera poklesu schopnosti vykonávať zárobkovú činnosť 50 %. Za iné zdravotné postihnutia, a to stredne ťažkú prezistujúcu bronchiálnu astmu, organickú afektívnu poruchu a ľahkú mentálnu retardáciu zvýšil percentuálnu mieru o 10 %. V uvedenom posudku posudkový lekár sociálneho poistenia konštatoval, že opakovane zhodnocovaný zdravotný stav bol posudzovaný naposledy v roku 2013, kedy zdravotný stav bol zhodnotený na základe tých istých diagnostických záverov. Konštatoval, že novodoložené lekárske nálezy nedokumentujú zhoršenie zdravotného stavu, funkčné postihnutie naďalej pretrváva na úrovni nálezov zhodnotených v roku 2013. Uviedol, že podľa zákona o sociálnom zabezpečení zdravotný stav naďalej zdôvodňuje čiastočnú invaliditu, pričom podľa zákona o sociálnom poistení rozhodujúce zdravotné postihnutie genuidná epilepsia s funkčným postihom naďalej zdôvodňuje 50 % MPSVZČ so zvýšením o 10 % pre iné zdravotné postihnutia s celkovou 60 % MPSVZČ. V závere posudku posudkový lekár sociálneho poistenia uviedol, že zdravotný stav posudzovanej aj na základe doložených nových lekárskych nálezov je v zhode s lekársku správou PL SP-pob. v Košiciach zo dňa 05.05.2014 a 04.09.2014. Posudkový lekár sociálneho poistenia v časti posudku pracovná rekomandácia uviedol, že navrhovateľka môže vykonávať prácu len v prostredí bez zvýšenej fyzickej námahy, práce pri točivých strojoch, so stroboskopickým efektom a nočných zmien, pričom môže vykonávať ľahšie práce podľa dosiahnutého vzdelania a zručnosti. Posudkový lekár sociálneho poistenia v tomto posudku konštatoval, že navrhovateľka je naďalej čiastočne invalidná podľa § 37 ods. 3 písm. a/ zákona č. 100/1988 Zb. v znení zákona NR SR č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. Navrhovateľka je naďalej invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Na pojednávaní súdu dňa 06.03.2015 navrhovateľka uviedla, že jej zlý zdravotný stav naďalej pretrváva, a to aj od doby, kedy bol jej zdravotný stav naposledy posudzovaný posudkovým lekárom sociálneho poistenia Sociálnej poisťovne, ústredie, vysunuté pracovisko v Košiciach a to dňa 27.11.2014. Ďalej uviedla, že od uvedeného termínu nedisponuje žiadnymi lekárskymi správami, resp. nálezmi, ktoré by preukazovali zhoršenie jej zdravotného stavu. Poukázala na to, že v lekárskom posudku, pokiaľ ide o pracovnú rekomandáciu, by malo byť konkrétne uvedené aké práce môže vykonávať, pretože sa nikde nemôže zamestnať. Zástupkyňa odporcu poukázala na dôvody napadnutého rozhodnutia, ako aj písomné stanovisko odporcu zo dňa 29.12.2014 a z týchto dôvodov navrhla napadnuté rozhodnutie odporcu potvrdiť. K námietke navrhovateľky týkajúcej sa pracovnej rekomandácie, ktorá je uvedená v posudkoch posudkových lekárov sociálneho poistenia uviedla, že z týchto posudkov je zrejmé, čo môže a čo nemôže, resp. aké práce môže a aké práce nemôže navrhovateľka vykonávať, pričom o tom, aké práce môže zamestnankyňa vykonávať pred nástupom do práce, rozhoduje už výlučne ošetrujúci lekár. Podľa § 37 ods. 3 písm. a/ zákona č. 100/1988 Zb. o sociálnom zabezpečení, občan je čiastočne invalidný, ak pre dlhodobo nepriaznivý zdravotný stav jeho telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. Podľa § 71 ods. 1 zákona č. 461/2003 Z. z. o sociálnom poistení v znení neskorších predpisov, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 263a ods. 5 zákona č. 461/2003 Z. z. v znení zákona č. 529/2006 Z. z., ak poistenec uvedený v odsekoch 1 a 2 má nárok na invalidný dôchodok alebo čiastočný invalidný dôchodok podľa zákona účinného do 31.12.2003 a súčasne má nárok na výplatu invalidného dôchodku podľa zákona účinného od 01.01.2004, vypláca sa invalidný dôchodok, ktorý je vyšší alebo najvyšší. Pri rovnakej sume týchto dôchodkov vypláca sa dôchodok, ktorý si poistenec zvolil. Dňom úpravy výplaty invalidných dôchodkov pre súbeh nárokov na ich výplatu zaniká nárok na invalidný dôchodok, ktorý sa nevypláca. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný, výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4. a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, so zreteľom na závažnosť ostatných zdravotných postihnutí. Navrhovateľka podaným opravným prostriedkom napádala rozhodnutie odporcu výlučne len z dôvodu posúdenia jej zdravotného stavu posudkovými lekármi. Súd na základe vykonaného dokazovania v súdnom preskúmavacom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľky boli dostatočne ozrejmené príslušnými posudkovými lekármi sociálneho poistenia Sociálnej poisťovne, ktorí vo svojich posudkoch vyhodnotili zdravotné postihnutia navrhovateľky na základe lekárskych správ a odborných lekárskych vyšetrení. Navrhovateľka v konaní neuviedla žiadne nové skutočnosti, ktoré by neboli známe príslušným posudkovým lekárom pri vypracovaní posudkov, a ktoré by mohli ich jednoznačné závery spochybniť. Zdravotné poškodenia navrhovateľky zistené objektívnymi lekárskymi vyšetreniami podľa podaných posudkov posudkových lekárov znižujú jej pracovnú neschopnosť natoľko, že má stanovenú mieru poklesu schopnosti vykonávať zárobkovú činnosť vo výške 60 %. Navrhovateľka je teda naďalej čiastočne invalidná podľa § 37 ods. 3 písm. a/ zákona č. 100/1988 Zb. v znení zákona NR SR č. 194/1994 Z. z. a zákona č. 107/1999 Z. z., lebo pre dlhodobo nepriaznivý zdravotný stav jej telesné alebo duševné schopnosti dosahujú polovicu schopnosti na výkon sústavného zamestnania u zdravých občanov. Navrhovateľka je taktiež naďalej invalidná podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Keďže žiadosť navrhovateľky o zvýšenie sumy poberaného dôchodku považoval odporca aj za žiadosť o uplatnenie nároku na invalidný dôchodok podľa § 70 ods. 1 zákona č. 461/2003 Z. z. o sociálnom poistení, preto bol nárok navrhovateľky na invalidný dôchodok odporcom posúdený aj podľa § 70 ods. 1 zákona č. 461/2003 Z. z. o sociálnom poistení. Odporca pri výpočte sumy invalidného dôchodku postupoval v zmysle § 73 ods. 2 zákona č. 461/2003 Z. z. a určil ho v sume 106,70 eur mesačne s tým, že po zvýšení invalidného dôchodku podľa § 82 zákona č. 461/2003 Z. z. o 4,50 eur mesačne bol invalidný dôchodok navrhovateľky určený sumou 111,20 eur mesačne. Vzhľadom na to, že suma vyplácaného čiastočného invalidného dôchodku priznaného podľa zákona účinného do 31.12.2003 predstavovala 158,60 eur mesačne a suma invalidného dôchodku priznaná podľa zákona účinného od 01.01.2014 predstavovala 111,20 eur mesačne, preto odporca správne postupoval pokiaľ aplikoval ustanovenie § 263a ods. 5 zákona č. 461/2003 Z. z. znení zákona č. 529/2006 Z. z. a rozhodol navrhovateľke vyplácať invalidný dôchodok vo vyššej sume, teda 158,60 eur mesačne, pričom nárok na invalidný dôchodok v nižšej sume 111,20 eur mesačne navrhovateľke zaniká. Súd zvážil všetky uvedené skutočnosti, na ich základe a v súlade s citovanými zákonnými ustanoveniami podľa § 250q ods. 2 O.s.p. napadnuté rozhodnutie odporcu zo dňa 12.06.2014 ako vecne správne potvrdil. Náhradu trov konania súd v súlade s § 250k ods. 1 O.s.p. s použitím § 250l ods. 2 O.s.p. navrhovateľke nepriznal, pretože táto v konaní úspešná nebola a odporcovi podľa tohto ustanovenia právo na ich náhradu neprislúcha. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2015:7014201425.2 (dáta aktuálne k 11. 11. 2026). Záväzné je znenie zverejnené súdom.




